Koronavírus negatívne ovplyvňuje filmové a seriálové produkcie po celom svete. Vo svetle obnovenej produkcie Netflixovského Zaklínača či filmového Batmana by sme čakali, že z najhoršieho sme vonku. Príchod druhej vlny koronavíru a s ním spojené bezpečnostné opatrenia súvisiace s produkciou na pľaci však predsa len robia škrt cez rozpočet mnohým produkciám. A Netflix nie je žiadnou výnimkou.
Napriek veľkému množstvu nových oznámených seriálov a pokračovaní niektorých produkcií sa spoločnosť rozhodla zrušiť dva medzi divákmi pomerne obľúbené tituly. Druhé série tínedžerského seriálu o dospievaní s fantastickými prvkami I Am Not Okay With This a young adult scifi drámy Society už neuvidíme. A to aj napriek tomu, že oba seriály boli pôvodne predĺžené.
"Museli sme učiniť ťažké rozhodnutie nepokračovať v nakrúcaní seriálov The Society a I Am Not Okay With This," vyjadril sa Netflix v oficiálnom vyjadrení pre server Deadline, "sme nešťastní z toho, že k tomu muselo dôjsť kvôli okolnostiam spôsobeným pandémiou COVIDu,ale sme vďační týmto tvorcom: Jonathan Entwistle, Christy Hall, Shawn Levy, Dan Levine, Dan Cohen a Josh Barry z 21 Laps Entertainment za I Am Not Okay With This; Chris Keyser, Marc Webb a Pavlina Hatoupis za The Society; a tiež všetkým scenáristom, hercom a štábu, ktorí usilovne pracovali, aby vytvorili tieto seriály pre všetkých našich divákov na celom svete."
Přečtěte si také: Zaklínač, Uncharted nebo The Last of Us. Vše, co víme o nových videoherních adaptacích
Vzhľadom na náročné hygienické opatrenia, ktoré je nutné dodržiavať z dôvodu prebiehajúcej pandémie sa produkčné náklady všetkých filmov a seriálov značne zvýšili. Len nedávno sme písali o konkrétnych opatreniach, ktoré museli prijať tvorcovia Jurassic World: Dominon ako aj o tom, koľko ich tieto opatrenia stáli. Z rovnakého dôvodu museli byť prepísané niektoré scény v seriálovom Zaklínačovi.
Zrušené seriály často pracujú s veľkým množstvom davových scén, ktoré sú v súčasnosti produkčne veľmi náročné, niekedy priam nemožné. Je vcelku logické, že Netflix si v prípade týchto lacnejších seriálov radšej financie odloží pre náročnejšie produkcie, ako je práve Zaklínač.
Výsledkom je, že sa už nikdy nedozvieme, čo presne sa stalo v The Society, ktorého prvá séria končila obrovským cliffhangerom a tiež sa nedočkáme ukončenia príbehu I Am Not Okay With This, ktorý zatiaľ poskytol viac otázok, ako odpovedí. Seriály sa tak pridávajú k dlhému radu ďalších zrušených Netflix titulov, kam patrí napríklad Sabrinina děsivá dobrodružství, Ztraceni ve vesmíru či V-Wars.